b'\n_START_ARTICLE_\nSkelli\xc5\xa1ka otoka\n_START_SECTION_\nMali Skellig\n_START_PARAGRAPH_\nManj\xc5\xa1i od dveh otokov je Mali Skellig (Little Skellig, irsko Sceilig Bheag) (referenca omre\xc5\xbeja V268618). Za javnost je zaprt; na njem je najve\xc4\x8dja kolonija severnega strmoglavca (Morus bassanus) na Irskem s skoraj 30.000 pari, tudi ena najve\xc4\x8djih na svetu in mednarodnega pomena. Otok je visok 134 m in je pribli\xc5\xbeno 1,5 km severovzhodno od Velikega Skelliga.\n_START_SECTION_\nZgodovina\n_START_PARAGRAPH_\nPo izro\xc4\x8dilu je bil na otoku pokopan Ir, sin M\xc3\xadla Esp\xc3\xa1ina. Besedilo iz 8. ali 9. stoletja omenja, da je Duagh, kralj zahodnega Munstra, po sporu s kralji iz Cashela pobegnil na "Scellecc", vendar ni znano, ali so se ti dogodki dejansko zgodili._NEWLINE_Natan\xc4\x8den datum nastanka samostana ni znan . Prva omemba samostanske dejavnosti na otoku je zapis o smrti "Suibhini Skelig" iz 8. stoletja; sveti Fionan naj bi ustanovil samostan v 6. stoletju._NEWLINE_Obmo\xc4\x8dje samostana na otoku je na terasasti polici 180 metrov nad morjem. Bilo je \xc5\xa1est panjem podobnih samostanskih celic, dva oratorija, ve\xc4\x8d kamnitih kri\xc5\xbeev in plo\xc5\xa1\xc4\x8d ter tudi kasnej\xc5\xa1a srednjeve\xc5\xa1ka cerkev. Celice in oratorija so iz suho sezidanih kamnitih nepravih obokov. Razvit je bil sistem za zbiranje in \xc4\x8di\xc5\xa1\xc4\x8denje vode v cisternah. Verjetno tukaj ni \xc5\xbeivelo nikoli ve\xc4\x8d kot 12 menihov in opatov . Eremitorij (samotno bivali\xc5\xa1\xc4\x8de) je bil na ju\xc5\xbenem vrhu._NEWLINE_Innisfallenska kronika (Annals of Innisfallen) omenja vikin\xc5\xa1ki napad leta 823. Kraj je bil posve\xc4\x8den svetemu Mihaelu najmanj leta 1044 (ko je bila omenjena smrt "Aedh of Scelic-Mhich\xc3\xad"), vendar pa je bila posvetitev \xc5\xbee leta 950, ko je bila samostanu dodana nova cerkev in se je imenovala cerkev svetega Mihaela._NEWLINE_Samostan je deloval neprekinjeno do 12. ali 13. stoletja. V tem \xc4\x8dasu je podnebje okoli otoka postalo hladnej\xc5\xa1e, ve\xc4\x8d je bilo neviht, kar je skupaj s spremembami v strukturi irske cerkve spodbudilo skupnost, da je zapustila otok in se odpravila v samostan v Ballinskelligs.\n_START_SECTION_\nNarava\n_START_PARAGRAPH_\nSkelli\xc5\xa1ka otoka sta znana po svojih kolonijah morskih ptic in sta eno najpomembnej\xc5\xa1ih krajev za morske ptice na Irskem glede na velikost in pestrost vrst. Med gnezdilkami so strako\xc5\xa1 (Hydrobates pelagicus), strmoglavec, ledni viharnik (Fulmarus glacialis), atlantski viharnik (Puffinus Puffinus), \xc4\x8drnonogi galeb (Rissa tridactyla), navadna lumna (Uria aalge), mala njorka (Alca torda) in atlantski mormon (Fratercula arctica) (s 4000 ali ve\xc4\x8d osebki samo na Velikem Skelligu). Rde\xc4\x8dekljuno planinsko vrano (Pyrrhocorax Pyrrhocorax) in sokola selca (Falco peregrinus) je tudi mogo\xc4\x8de videti._NEWLINE_V okoli\xc5\xa1kih vodah je veliko \xc5\xbeivalskega sveta s \xc5\xa1tevilnimi sivi tjulnji (Halichoerus grypus). Morski pes orjak (Cetorhinus maximus), pritlikavi kit (Balaenoptera acutorostrata), delfini (Delphinidae), kljunati kiti in morske \xc5\xbeelve usnja\xc4\x8de (Dermochelys coriacea) so bile prav tako opa\xc5\xbeene. Otoki imajo veliko zanimivih mest za potapljanje, voda je bistra, v njej je obilje \xc5\xbeivljenja, podvodne \xc4\x8deri so do 60 metrov globine.'